**TIRANT LO BLANC**

1. Vargas Llosa, en *Lletra de batalla per Tirant lo Blanc*, afirma que la novel·la de Joanot Martorell és una “novel·la total”. Determina quins són els trets característics que permeten qualificar-la amb aquest terme i posa un fragment extret del llibre que permeti exemplificar cada característica.
2. L’humor juga un paper importantíssim al llarg de la novel·la: en uns casos, humanitza la cruesa d’escenes bèl·liques; en altres, es distancia de la sensibleria de certes situacions amoroses o, alleugereix l’atreviment de determinades situacions eròtiques. Busca les pinzellades d’humor que es poden trobar als capítols: 162, 163, 189, 220, 231, 232, 233, 262, 284, 472.
3. Indica quins són els tòpics trobadorescos que apareixen al capítol120.

Capítol 118

1. A partir del que es diu al final d’aquest capítol, explica com era Tirant abans d’arribar a Constantinoble.
2. Busca informació sobre les històries d’amor que van protagonitzar les parelles que estan pintades a les parets de la cambra a la qual entren. Què tenen en comú totes elles? Per quina raó l’autor en parla justament quan s’inicia l’amor entre Tirant i Carmesina?

Capítol 119

1. Amb quina finalitat s’expliquen les gestes de Tirant a Anglaterra i a Rodes?
2. Al final del capítol es troba el tòpic literari de la *descriptio puellae*. Busca en què consisteix i analitza si Martorell segueix la fórmula descriptiva.

Capítol 120

1. Per què Tirant està tan convençut que no podrà tenir l’amor de Carmesina? Quin és el principal impediment del seu amor?

Capítol 127

1. Analitza els arguments que, segons la Viuda Reposada, s’oposen a l’amor entre Tirant i Carmesina.

Capítol 146

1. Fixa’t en la importància de la generositat i com és una virtut molt valorada en la cavalleria. Quines dues coses procura Carmesina a Tirant? Per què ho fa?
2. En fer de mitjancer entre Tirant i Carmesina, Diafebus coneix Estefania i se n’enamora. Quina diferència hi ha entre la seva declaració d’amor i la del Tirant?
3. Com reacciona Estefania davant d’aquesta declaració?
4. Plaerdemavida enceta un diàleg graciós i ple d’eufemismes. Fes-ne una llista i explica’n el significat sense caure en la barroeria.

Capítol 162

Molt sovint s’ha relacionat el personatge de Plaerdemavida amb la Celestina. En què s’assemblen?

Capítol 189

1. Enmig del capítol, el narrador enceta una narració retrospectiva. Quina és i per què la inclou en aquest capítol? Quan Plaerdemavida troba Tirant a la porta de la cambra de Carmesina, com l’anomena? Creus que l’adjectiu és fonamental?
2. Amb qui combat Tirant? Sap qui és?
3. Què li passa a Estefania i per què?
4. Per què Tirant s’enfada amb el seu cavall?

Capítol 214

1. Com ha d’actuar Tirant segons el parer de Plaerdemavida?

Capítol 215

1. Què li promet Plaerdemavida i què li demana a canvi?
2. Compara la conducta de la Viuda Reposada amb la de Plaerdemavida. Per què la Viuda considera que Estefania fa bé? Quina és la “gran culpa” d’Estefania?

Capítol 220

1. Quina reacció provoquen en l’emperador les paraules de Plaerdemavida?
2. Com reacciona Plaerdemavida davant d’aquesta declaració?
3. I l’emperadriu?
4. Et sembla que el comportament de l’emperador és digne del seu càrrec? Què li retreu, l’emperadriu?

Capítol 228

1. Al final del capítol 228, Tirant es resisteix a creure el consell de Plaerdemavida de forçar Carmesina. La conducta de Tirant és la d’un amant cortès. En quina part del seu parlament expressa aquesta mena d’amor?

Capítol 229

1. Què diu Plaerdemavida a l’emperador per tal d’afavorir Tirant? Quin recurs utilitza?

Capítol 231

1. Quin és el personatge visualment ridiculitzat en aquest capítol?

Capítol 267

1. Explica quins raonaments fa Tirant a la Vídua perquè renunciï al seu amor.

Capítol 273

1. De què fa dependre Carmesina la cessió de la seva virginitat a Tirant?

Capítol 436

1. Aquesta vegada Tirant sembla que porti al llit el món on triomfa sempre, que és el de les armes. Fes una llista de les metàfores i comparacions del món del combat que apareixen en aquest capítol, i del seu significat.

Capítol 467

1. El capítol comença amb un advertiment del narrador. Explica’n breument el sentit.
2. A l’edat mitjana, quina malaltia era el”mal de costat”? Busca-ho al Diccionari català-valencià-balear: <http://dcvb.iecat.net/>

Capítols 472, 473,474

1. Al llarg d’aquests capítols se succeeixen les mostres de dolor per la mort de Tirant. Com es dedueix que es vetllaven els difunts?
2. A qui culpa l’emperador de la mort de Tirant? Què representa per a l’imperi la mort del protagonista? (capítol 472)

Capítols 479, 480

1. Per quina raó han mort, segons el narrador, aquests tres personatges moralment bons?
2. Martí de Riquer qualifica Hipòlit de “jovenet desaprensiu i arribista”. Ho trobes justificat? Es pot considerar que la novel·la és alliçonadora?